ועדת העבודה, הרווחה והבריאות, כנסת 16, פרוטוקול מספר 138, 2004-02-23 11:50

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: אני מתנצל על האיחור, גם בפני חבר הכנסת טלב אלסאנע וגם בפני חבר הכנסת אחמד טיבי שנמצא בהאג ולא יכול לבוא לכאן.

שאול יהלום: התעכבתי בוועדה אחרת ואני מתנצל.

שאול יהלום: נשיאות הכנסת קיבלה החלטה להביא לדיון מהיר בוועדה את הנושא שלפנינו.

שאול יהלום: ההחלטה היתה כדלקמן: "אישור הצעתם של חברי הכנסת אחמד טיבי וטלב אלסאנע לדיון מהיר בוועדת העבודה, הרווחה והבריאות בנושא פיטוריה של עובדת "מקדונלדס" ברמלה בגלל שדיברה בערבית.

שאול יהלום: " בהצעה נכתב: "בתקשורת פורסם כי גברת עביר זינאתי שהיתה עובדת מצטיינת בסניף "מקדונלדס" ברמלה" – הוא כשר או לא?

קריאה: כשר.

שאול יהלום: אז החומרה יתרה – "פוטרה מעבודתה אחרי שהעבירה הזמנה למטבח בערבית.

שאול יהלום: תגובת רשת "מקדונלדס" היתה כי השפה המקצועית היא עברית, ושפות אחרות בזמנם החופשי של העובדים.

שאול יהלום: כידוע לכול, השפה הערבית היא שפה רשמית במדינה.

שאול יהלום: אי לכך אבקש לקיים על כך דיון מהיר בוועדת העבודה, הרווחה והבריאות".

שאול יהלום: אני מבין שאנשי "מקדונלדס" נמצאים אתנו: מר חאזם נטשה, אחראי על מספר מסעדות, וגברת אריאלה פדן, סגן יושב-ראש הנהלת "מקדונלדס" בישראל.

שאול יהלום: יש כאן נציגים ממשרד התעשייה, המסחר והתעסוקה: עו"ד נועה וגנר וגברת אניטה יצחק.

שאול יהלום: מהאגודה לזכויות האזרח נמצאת כאן גברת דניאלה במברגר-אנוש.

שאול יהלום: מארגון "מוסאווא" נמצאים איתנו גברת ג'יהאן ביאטרה, גברת אמל זיאדה וגברת עביר קובטי.

שאול יהלום: נמצאת איתנו גם גברת מירא מחפוז, מנהלת לשעבר בסניף "מקדונלדס".

שאול יהלום: גברת עביר זינאתי, אנא ספרי לנו מה היה.

עביר זינאתי: עבדתי ב"מקדונלדס" במשך שנתיים וחצי כקופאית וכעובדת מטבח.

עביר זינאתי: הייתי עובדת מצטיינת, קיבלתי תעודות על הצטיינות, וגם קיבלתי הצעה לקידום מעובדת רגילה לאחראית משמרת.

עביר זינאתי: אחרי שנתיים וחצי לפתע התקשר אלי בטלפון מר חאזם נטשה, ביקש שאני אגיע לסניף והודיע לי על פיטוריי.

עביר זינאתי: כששאלתי למה הוא אמר לי שיש כמה סיבות אבל מעל הכול כי אני מדברת בסניף יותר מדי בערבית.

שאול יהלום: את בחורה ערבייה?

עביר זינאתי: כן.

שאול יהלום: שפת האם שלך ערבית?

עביר זינאתי: נכון.

שאול יהלום: באיזה שפה את מדברת בעבודה?

עביר זינאתי: בזמן העבודה עם הלקוחות אנחנו מדברים עברית כי לקוח ישראלי ידבר בעברית.

שאול יהלום: כמה עובדים יש בסניף בממוצע?

עביר זינאתי: במשמרת אחת יש 6 עובדים.

שאול יהלום: כמה מתוכם ערבים וכמה מתוכם יהודים?

עביר זינאתי: תלוי במשמרת.

עביר זינאתי: בדרך כלל יש שני עובדים ערבים לפחות.

שאול יהלום: נניח שבא לקוח ורוצה "מקדונלדס" כשר.

שאול יהלום: אם את רואה שבמטבח יש עובד ערבי אז לפעמים את אומרת לו את ההזמנה בערבית?

עביר זינאתי: אי-אפשר.

עביר זינאתי: ההזמנות הן באנגלית, לא בעברית ולא בערבית.

עביר זינאתי: אין לי אפשרות בחירה.

עביר זינאתי: ההזמנות שלנו ניתנות בלועזית.

שאול יהלום: אז הפקודות צריכות להיות באנגלית?

עביר זינאתי: כן, בדרך כלל זה באנגלית, זה "רויאל", "צ'יפס", "פוטאטו", זה שם המנות.

שאול יהלום: אבל אם הוא רוצה שניים?

עביר זינאתי: אם זה עובד מטבח ישראלי אני לא אדבר אליו בערבית.

שאול יהלום: ואם זה עובד מטבח ערבי?

שאול יהלום: אז תגידי: ואחד, תנֵין וכולי?

עביר זינאתי: זה קורה.

שאול יהלום: אמרו לך שזאת הסיבה שפיטרו אותך?

עביר זינאתי: אמרו לי שהסיבה לפיטורים היא שאני מדברת יותר מדי ערבית בסניף.

שאול יהלום: מה זה יותר מדי?

שאול יהלום: את לא יודעת?

עביר זינאתי: אין לי מושג.

טלב אלסאנע: למשל, 3 משפטים בערבית מותר אבל 3.5 משפטים בערבית זה כבר יותר מדי.

שאול יהלום: קודם רציתי לדעת אם העובדות בכלל נכונות.

שאול יהלום: אחר-כך נשמע על הפיטורים.

שאול יהלום: אדוני שביקש להעלות את הנושא, בבקשה.

טלב אלסאנע: אני אתייחס לסוגייה הזאת בשתי רמות.

טלב אלסאנע: אני מאמין, כבוד היושב-ראש, שלא כל מקרה של פיטורים שרירותיים מגיע לוועדה.

טלב אלסאנע: יש רבים, אני מניח, שטרם הפנימו את חוק שוויון הזדמנויות בעבודה.

טלב אלסאנע: יש כאלה שמנצלים את מעמדם כמעסיקים כדי לשלול זכויות בסיסיות מהעובדים.

טלב אלסאנע: היום אנחנו עוסקים במקרה שהגיע לדיון הוועדה אבל לדעתי עלינו לתת את הדעת על מקרים שלא מגיעים לכאן ולהעביר מסר למעסיקים, שיפנימו שעובד הוא לא עֶבֶד, לעובד יש זכויות, והשפה שלו היא חלק מהאישיות שלו.

טלב אלסאנע: אי אפשר לדבר על כבוד האדם וחירותו מבלי לכבד את זכותו גם מדי פעם לדבר בשפתו.

טלב אלסאנע: אם יגידו שפיטרו יהודי באיזה מקום בגלל שהוא דיבר בשפה העברית זה יישמע אבסורד, וזה אבסורד לא פחות כאשר העובד הוא ערבי ומדבר מדי פעם בערבית.

טלב אלסאנע: אני רואה גם את מכלול העניין, כשמזמינים את העובדת בטלפון, כפי שהיא סיפרה, לבוא באופן בהול בלי בירור משמעתי, בלי לשאול אותה מה עשתה, בלי זכות שימוע, בלי יכולת להגן על עצמה, בלי שתסביר את העמדה שלה.

טלב אלסאנע: פיטרו אותה באופן מיידי, ללא הודעה מוקדמת.

טלב אלסאנע: הכול תמוה לחלוטין.

שאול יהלום: הייתי מבקש לשמוע את אנשי "מקדונלדס" קודם כול, בבקשה.

חאזם נטשה: אני אציג את עצמי.

חאזם נטשה: אני ערבי ואני אחראי על 6 מסעדות "מקדונלדס", בין השאר ברמלה.

חאזם נטשה: אני תושב מזרח ירושלים.

חאזם נטשה: התחלתי לעבוד ב"מקדונלדס" לפני 8 שנים.

חאזם נטשה: התחלתי בתור עובד רגיל והתקדמתי במהלך השנים מעובד לסגן מנהל שני, לסגן מנהל ראשון, למנהל מסעדה.

חאזם נטשה: ניהלתי את המסעדה בקניון עזריאלי במשך שנתיים, ניהלתי את הסניף באוריון, ולפני שנה וחצי קודמתי לתפקיד supervisor – מפקח אזורי.

חאזם נטשה: אני אחראי על 6 סניפים בחברה.

שאול יהלום: כמה מתוכם כשרים?

חאזם נטשה: שני סניפים כשרים: ברמלה ובאג"ד בירושלים.

שאול יהלום: יש שם תעודה של הרבנות הראשית?

חאזם נטשה: לא, אבל זה בדרך.

חאזם נטשה: אין שם צ'יזבורגר, אין חלב.

שאול יהלום: אבל אין השגחה.

חאזם נטשה: זה בטיפול.

שאול יהלום: למה הרבנות לא רוצה לתת תעודה?

שאול יהלום: בגלל שיש סניפים מעורבים?

חאזם נטשה: כן, בדיוק.

שאול יהלום: זה לא פתוח בשבת?

חאזם נטשה: לא פתוח בשבת.

חאזם נטשה: זה סניף כשר, על אף שלא כתוב "כשר" בחוץ.

שאול יהלום: אז הסניפים בתחנה המרכזית בירושלים וברמלה כשרים וכל הארבעה האחרים לא כשרים.

טלב אלסאנע: זה כשר בהשגחת חאזם ...

חאזם נטשה: במהלך 8 השנים אני לא נתקלתי במצב שקיבלתי הנחיה, ואף אני לא נתתי הנחיה לפטר עובד על סמך זה שהוא דיבר ערבית או רוסית וכולי.

חאזם נטשה: חברת "מקדונלדס" מפטרת אנשים בשל כך שהם לא עושים את העבודה שלהם כראוי ולא בשל כך שהם מדברים ערבית.

חאזם נטשה: העילה הזאת נשמעת קצת מגוחכת, בפרט שאני עצמי ערבי.

חאזם נטשה: לגבי הפיטורים של גברת עביר זינאתי: עביר עובדת 3 שנים בחברה.

חאזם נטשה: אם היא טוענת שפיטרו אותה בגלל שהיא דיברה בערבית אז למה לא פיטרתי אותה אחרי לחודש?

חאזם נטשה: איך יתכן שהיא עבדה 3 שנים ולא פיטרתי אותה בגלל שהיא דיברה בערבית?

שאול יהלום: יכול להיות שהיא למדה בינתיים ערבית.

שאול יהלום: אתה חושב שערבית היא שפה קלה?

שאול יהלום: ...

חאזם נטשה: זה בוודאי לא סיבה לפטר עובד.

חאזם נטשה: אנחנו לא מפטרים עובדים בגלל שהם דיברו ערבית או רוסית או שפה אחרת.

חאזם נטשה: אנחנו מפטרים אנשים בשל כך שהם לא עושים את העבודה כשורה.

חאזם נטשה: במהלך חצי השנה האחרונה חלה הידרדרות רצינית מאוד בתפקוד של עביר בעבודה.

חאזם נטשה: זה שהיא קיבלה "עובדת מצטיינת", להיפך, זה מעיד על כך שאנחנו מעריכים את העובדים שלנו.

שאול יהלום: מתי היא קיבלה "עובדת מצטיינת"?

חאזם נטשה: לפני שנה.

שאול יהלום: אתה אומר שבמהלך חצי השנה האחרונה חלה הידרדרות בתפקודה.

שאול יהלום: יש לך פירוט של זה בכתב?

שאול יהלום: כתבת את זה בחצי השנה האחרונה?

שאול יהלום: כתבת לה?

חאזם נטשה: אגיד לך איך זה הולך.

חאזם נטשה: בחברה יש 3,000 עובדים.

חאזם נטשה: אם חלה הידרדרות בתפקוד של עובד כלשהו ואני אצטרך כל פעם להוציא מכתב, אז אני לא אתעסק בעבודה שלי, אני רק אוציא מכתבים.

חאזם נטשה: מה שאנחנו עושים, מנהלי משמרות, מנהלי הסניפים - - -

טלב אלסאנע: אבל יש כללים.

חאזם נטשה: אם חלה הידרדרות בתפקוד של עובד כלשהו, האם הוא צריך לחכות רק לי שאוציא מכתב?

חאזם נטשה: מנהלי המשמרות מעבירים לעובד במהלך המשמרת פידבק.

חאזם נטשה: מנהל הסניף מעביר לו במהלך המשמרת אזהרה.

חאזם נטשה: זה מבחינתי מספיק כדי להיות בטוח שהעובד יודע.

חאזם נטשה: אם למשל עביר דיברה בפלאפון שלה במהלך העבודה, היא ידעה שזה אסור.

שאול יהלום: למה לא הבאתם לכאן את מנהל הסניף?

שאול יהלום: אני צריך עדוּת.

שאול יהלום: אתה אומר שאין מכתבים אלא הצומת שבה זה מתרכז היא אצל מנהל הסניף.

שאול יהלום: איפה מנהל הסניף?

חאזם נטשה: התקשורת שעוברת ביני ובין מנהל הסניף היא ברמה יום-יומית, לפחות מדי שעתיים אני מתקשר אל מנהלי הסניפים והם מעבירים לי פידבק על מהלך יום העבודה.

שאול יהלום: אתה אומר שמנהל הסניף אמר לך שהיא מידרדרת בעבודתה.

שאול יהלום: מה היא לא עשתה בסדר?

חאזם נטשה: למשל עביר דיברה בטלפון הפרטי שלה במהלך העבודה והיא ידעה שאסור לדבר בטלפון.

חאזם נטשה: עביר יצאה להפסקה ממושכת, מעבר לזמן שאושר לה.

חאזם נטשה: כשביקשו ממנה לנקות או לעשות מטלה כלשהי היא היתה מציבה תנאים למטלות האלה.

חאזם נטשה: עביר היתה מתחצפת בצורה נוראית למנהלי המשמרות.

חאזם נטשה: אלה הסיבות שהביאו אותי לפטר אותה, על-פי השיקול המקצועי שלי.

טלב אלסאנע: ברשימת העבירות יש סעיפים נוספים.

טלב אלסאנע: אולי תזכיר את כל הסעיפים שעולים על הדעת: מאחרת לעבודה, לא ממלאה אחר הוראות?

חאזם נטשה: אם היית עובד במערכת כמו "מקדונלדס" היית מבין שמה שהזכרתי מספיק כדי לפטר עובד.

שאול יהלום: אומר לך כאן בחור שהוא בעצמו ערבי - - -

טלב אלסאנע: הוא השליח.

טלב אלסאנע: הוא רוצה לרצות את מעבידו.

שאול יהלום: מה זה "שליח"?

שאול יהלום: הוא אחראי על המסעדות.

שאול יהלום: לא לקחו אותו עכשיו.

שאול יהלום: נניח שהוא היה אחראי על 6 מסעדות במזרח ירושלים והיו מביאים אותו לכאן כשליח, אז אתה צודק אבל הוא אחראי על המסעדה הזאת.

שאול יהלום: מה אתה רוצה?

שאול יהלום: אתה רואה קודם כול שהחברה מקדמת ערבים, זה יפה מאוד.

שאול יהלום: תן לו לדבר רגע אחד, אל תאמר לו בציניות שיביא את כל הרשימה.

שאול יהלום: קודם כול הוא אומר שלא זאת הסיבה לפיטוריה, הסיבה היא תפקוד לקוי בחצי השנה האחרונה, והוא אמר לנו גם מה הדברים שהיא עשתה.

שאול יהלום: הבנתי.

שאול יהלום: אם אתה מקבל תלונות, לא על עביר אלא על עובדת מסוימת בסניף ירושלים.

שאול יהלום: נניח שאני אכנס לסניף ירושלים, לא ימצא חן בעיני שהיא מדברת בערבית ואכתוב תלונה ל"מקדונלדס" על כך שהיא מדברת ערבית.

שאול יהלום: אתה אומר שאתם אפילו לא תתייחסו לתלונה כזאת, זה לא יהיה סיבה לפיטורים או לאזהרה?

אריאלה פדן: בוודאי שלא.

חאזם נטשה: לגבי השפה, אני ניהלתי את סניף אוריון במדרחוב בירושלים, ברחוב שמאי.

חאזם נטשה: באותה משמרת היה עובד ארמני שדיבר בארמנית, עובד נוצרי ועובד מדרום-אמריקה.

חאזם נטשה: במהלך המשמרת דיברו ב-6 שפות.

חאזם נטשה: אין שום הבדל בין השפות, מה יותר ומה פחות.

חאזם נטשה: מבחינתי אם כולם היו יודעים לדבר ערבית והלקוחות היו ערבים אז היה לי נוח.

חאזם נטשה: אין שום בעיה עם השפה.

חאזם נטשה: הבעיה היא שצריך למצוא איזה שפה מקצועית כדי שיוכלו לתקשר ביניהם.

חאזם נטשה: לא יכול להיות שיש עובד בקו אחד ועובד בקו שני, זה מייצר "צ'יקן" וזה מייצר "רויאל", ואז עובד ערבי יבקש מהם מנה בלי בצל או בלי עגבניה ויגיד להם את זה בערבית ומי שצריך לייצר את ההזמנה לא יבין את זה.

חאזם נטשה: הרי מי שיתעכב זה הלקוח.

חאזם נטשה: אני דואג כאן שהעסק יעבוד כשורה.

שאול יהלום: אתה אומר שלפעמים אפילו תעדיף, אם מאחורי הדלפק מי שמכין את הכריכים יהיה ערבי והיא ערבייה אז רצוי אפילו, התקשורת תהיה הרבה יותר יעילה אם הוא יגיד לה "שתיים" בערבית.

אריאלה פדן: התנאי הוא שכולם מבינים את השפה.

אריאלה פדן: אני בטוחה שבסניף טמרה מדברים רק בערבית.

עביר זינאתי: אלה לא היו המקרים שהעירו לי על השפה.

עביר זינאתי: העירו לי על השפה במקרים שדיברתי בשיחה פרטית עם עובד ערבי נוסף.

עביר זינאתי: כשהוא פיטר אותי לא שמעתי שום טענה כזאת.

עביר זינאתי: אני עבדתי אפילו לילה לפני הפיטורים, עד 1:00 לפנות בוקר.

שאול יהלום: מה הוא אמר לך, שדיברת בערבית?

עביר זינאתי: בדיוק, זאת הסיבה היחידה שהוא נתן לי ברגע הפיטורים.

שאול יהלום: הרי הוא ערבי, את ערבייה, 3 שנים אתם עובדים ביחד.

עביר זינאתי: הוא עבד אתי פחות משנה.

שאול יהלום: פתאום רק בגלל שאת אמרת איזה מילה בערבית הוא החליט לפטר אותך?

שאול יהלום: אולי שמעת לא טוב?

שאול יהלום: אולי אמרו ששמעו אותך מדברת בערבית בטלפון הסלולרי?

עביר זינאתי: אי אפשר לדבר בטלפון בזמן העבודה.

עביר זינאתי: הרי יש לקוחות, יש מנהלים, זה לא הגיוני.

שאול יהלום: זה המצאה?

עביר זינאתי: אני לא יודעת.

עביר זינאתי: זה לא עניין של המצאה אבל זה לא הגיוני.

עביר זינאתי: אני לא יכולה לדבר בטלפון בזמן משמרת.

טלב אלסאנע: יש לי שאלות לנציגי "מקדונלדס".

שאול יהלום: אנחנו לא יכולים להיכנס למקרה הפרטי, עם כל הכבוד.

שאול יהלום: אני צריך לדעת האם חברת "מקדונלדס" מפטרת אנשים בגלל שהם מדברים בערבית.

אריאלה פדן: לחלוטין לא.

אריאלה פדן: 27% מהעובדים שלנו הם ערבים.

שאול יהלום: אומרים לך כאן: לא.

שאול יהלום: אני מברך אתכם על התשובה, כך צריך להיות.

טלב אלסאנע: הוא אמר לי "לא" כבר בטלפון אז למה לזמן כאן את הדיון?

טלב אלסאנע: כל אחד יכול להגיד לך "לא" וגמרנו.

שאול יהלום: יכול להיות שמה שכתוב הוא באמת נכון.

שאול יהלום: אז קודם כול אומרים לך לא, זה מה שמצהירים כאן.

שאול יהלום: אני מבקש לשאול את אנשי משרד התעשייה, המסחר והתעסוקה, האם חקרתם את הנושא?

שאול יהלום: מה עמדתכם העקרונית?

שאול יהלום: בבקשה.

נועה וגנר: בעקבות פרסום הכתבה האגף לאכיפת חוקי עבודה במשרד פתח חקירה בנושא.

נועה וגנר: לכן כל הדברים שנאמרים כאן, בירור העובדות, אנחנו כרגע לא נתייחס אליהם מכיוון שהנושא מצוי בחקירה והוא יתברר במהלכה.

נועה וגנר: באופן עקרוני כמובן שנושא פיטורים בגלל שפה יכול להיחשב כאפליה על רקע לאום.

נועה וגנר: זה דבר שהוא אסור לפי סעיף 2 לחוק שוויון הזדמנויות בעבודה.

נועה וגנר: לעומת זה אנחנו צריכים להביא בחשבון, לבדוק בכל מקרה ומקרה האם באמת מדובר כאן

נועה וגנר: באפליה או בדבר שנדרש לצורך ביצוע התפקיד, איזה תנאי שנדרש באופן מהותי ממהות המשרה.

נועה וגנר: אנחנו לא מביעים דעה במקרה הספציפי הזה.

נועה וגנר: אנחנו רק אומרים שהדבר הזה נשקל ונבדק.

נועה וגנר: גם כשאנחנו מדברים על תנאי שנדרש לפי מהות המשרה אנחנו תמיד בודקים האם זה תנאי מתאים, תנאי ראוי.

נועה וגנר: יש כל מיני בחינות שנוגעות לתנאים האלה.

שאול יהלום: אתם מיניתם חוקר בעניין הזה והוא בודק את העניין ועוד אין מסקנות?

נועה וגנר: עדיין אין מסקנות.

אניטה יצחק: נפתחה חקירה ובמהלכה נחקרו חלק מהגורמים.

שאול יהלום: האם ממה שחקרתם עד עכשיו יש לכם ממצאים, יש לכם משהו להגיד לנו?

אניטה יצחק: לא.

אניטה יצחק: אני חושבת שגם לא יהיה נכון לעשות את זה.

שאול יהלום: אני מבקש לשמוע את מנהלת המשמרת, בבקשה.

שאול יהלום: כמה שנים היית מנהלת משמרת ב"מקדונלדס"?

מירא מחפוז: הייתי מנהלת משמרת במשך שנה - שנה וחצי בסניף רמלה.

שאול יהלום: את ערבייה או יהודייה?

מירא מחפוז: אני ערבייה.

שאול יהלום: מדוע באת לכאן?

מירא מחפוז: לשמוע מה אומרים וגם יש לי כמה דברים להגיד כמנהלת משמרת.

מירא מחפוז: אכן אסור לדבר ערבית במהלך המשמרת.

מירא מחפוז: מנהל הסניף היה תמיד אומר לי להעיר לעובדים לא לדבר בערבית ולא לדבר ברוסית, שעברית צריכה להיות שפת התקשורת היחידה.

מירא מחפוז: בקשר לעביר זינאתי, עבדתי איתה במשך שנה ואני מכירה את העבודה שלה.

מירא מחפוז: יש דברים שלא נכונים.

מירא מחפוז: נאמר שהיא דיברה בטלפון ובפועל בלתי אפשרי לדבר בטלפון במהלך משמרת.

מירא מחפוז: היא הרי לא יכולה לעזוב את הלקוחות ולא יכולה לעזוב את העבודה.

שאול יהלום: למה את הפסקת את העבודה?

מירא מחפוז: אני לא התפטרתי, אני רציתי להמשיך אבל עזבתי שלא מרצוני.

מירא מחפוז: פיטרו אותי ועשו כאילו אני התפטרתי.

מירא מחפוז: אני רציתי לנסוע לחופשה אך לא קיבלתי אישור למרות שהודעתי על כך מראש.

שאול יהלום: לא בגלל שדיברת ערבית.

מירא מחפוז: לא.

שאול יהלום: מה זאת אומרת שהמנהל אומר לעובדים לא לדבר בערבית?

שאול יהלום: את ערבייה שמדברת ערבית.

שאול יהלום: נניח שמאחורי הדוכן עומד עובד ערבי ואת אומרת לו: שני המבורגרים, או שני "רויאל" וכדומה.

שאול יהלום: מה אומר לך המנהל?

שאול יהלום: לא להגיד "תנֵין המבורגרים"?

מירא מחפוז: לא לדבר ערבית בכלל, לא בשיחות פרטיות, לא הערות, לא כלום.

מהא אלנקיב: היא לא יכולה אפילו לברך את החברה שלה ב"מרחבה" בערבית או לדבר איתה שתי מילים בערבית.

שאול יהלום: מר אתה אומר על זה אדון נטשה?

חאזם נטשה: כולכם מוזמנים לנסוע לסניף טמרה ולראות ששם מדברים בערבית.

טלב אלסאנע: בטמרה מוכרים המבורגרים לזקנות בעברית וברוסית?

טלב אלסאנע: נו, באמת.

חאזם נטשה: חבר הכנסת טלב אלסאנע, תן לי להגיב על מה שהוא אומר.

חאזם נטשה: אדוני היושב-ראש, מה השאלה שלך?

שאול יהלום: יושבת כאן בחורה, שנכון שהיא פוטרה מעבודתה, או התפוטרה, בגלל שהיה ויכוח על חופשה לדבריה, אבל היא אומרת לך שהיא עבדה כאחראית משמרת ומנהל הסניף העיר לה תמיד לא לדבר בערבית.

שאול יהלום: אז אתה רואה שיש אצלכם מדיניות שכן קשורה לשפה.

אריאלה פדן: אני מבקשת לענות כמכתיבת מדיניות.

אריאלה פדן: המדיניות היא שהשפה המקצועית המדוברת ב"מקדונלדס" חייבת להיות עברית.

אריאלה פדן: יכולה להיות סיטואציה שבאותה משמרת יש מנהל סניף ערבי, מנהל משמרת רוסי ואחראי צוות דובר ספרדית.

אריאלה פדן: ברגע שההוראות עוברות בשפה שלא נהירה לכולם יכולה להיות בעיה, ובדרך כלל יש בעיה.

אריאלה פדן: לכן השפה המקצועית, השפה של העברת ההוראות היא עברית.

עביר קובטי: ומה עם הלקוחות?

אריאלה פדן: עם הלקוחות כל אחד מדבר בשפתו.

עביר קובטי: זה לא נכון.

אריאלה פדן: בואי לא נתווכח.

אריאלה פדן: תעשי תצפית בכל אחד מהסניפים שלנו.

אריאלה פדן: המניע שלנו בעצם זה הלקוח.

אריאלה פדן: אנחנו רוצים לתת שירות טוב ללקוח ושיהיה לו נעים.

אריאלה פדן: לכן העובדים הרוסים מדברים עם לקוחות רוסיים ברוסית ועובדים ערבים מדברים עם לקוחות ערביים בערבית, אתם יודעים את זה היטב.

אריאלה פדן: אנחנו לא אוסרים על אף אחד לדבר בשיחות אישיות בשפת-האם שלו או בכל שפה אחרת, זה לא הגיוני.

אריאלה פדן: הדרישה היחידה שלנו היא שהשפה המקצועית בסניף תהיה עברית בלבד.

אריאלה פדן: זה אומר שאם יש איזה הזמנה מהקופות למטבח – ההזמנה הזאת אגב לא עוברת באנגלית חוץ מהשם "מק-רויאל", אבל "מק-רויאל בלי עגבניה ובלי בצל" – את יודעת שזה חייב להיאמר בעברית.

עביר זינאתי: לא אמרתי שזה לא כך.

אריאלה פדן: יכולים להיות 4 אנשים במטבח, כולל מנהל משמרת, כולל קופאי, כולל לקוח שרוצה לדעת שההזמנה שהוא ביקש מהקופאי אכן עוברת למטבח כמו שצריך.

שאול יהלום: אבל אומרות כאן כמה מהנשים מסביב לשולחן שאסור גם להגיד "מרחבה" בבוקר.

אריאלה פדן: זה מגוחך.

שאול יהלום: גברת פדן, אני מבין שאתם עובדים בהיררכיה.

שאול יהלום: את אולי אחראית בתפקידך על אלפים אבל הנה אנחנו רואים שיש לכם מרכזי אזורים שאחראים על 6 סניפים.

אריאלה פדן: בוודאי, וגם מעליהם יש אנשים.

שאול יהלום: לא יכול להיות שיהיו לכם עובדים, שעובדים במשך זמן מה, כמו עביר זינאתי שעובדת למעלה משנתיים, ושלא תהיה תכתובת ולא יהיה תיק ולא יהיה מכתב.

שאול יהלום: אם עבודתה לא מוצאת חן בעיני מישהו לא מפטרים כך עובד אחרי שנתיים, ולא משנה אם הוא קבוע או לא קבוע.

שאול יהלום: שנתיים זה המון זמן.

שאול יהלום: עובד הוא לא איזה חפץ שניתן לזרוק אותו ככה.

אריאלה פדן: זה לא נושא הדיון.

שאול יהלום: זה בדיוק נושא הדיון.

שאול יהלום: אגיד לך למה, בגלל שאני לא יודע מה האמת.

שאול יהלום: את יודעת מה זה יחסי ציבור אז תקשיבי לי.

שאול יהלום: את המנהל אתם לא הבאתם לכאן, מנהלת אחת אומרת בדיוק להיפך, תכתובת אין.

שאול יהלום: היא איננה עובדת שלכם היום אז אולי מצד אחד היא יכולה להיות חופשית אבל מצד שני היא פוטרה, אני לא יודע עד כמה יש להאמין לדבריה, זה בעיה.

שאול יהלום: ברור שתציגו עמדה שיווקית שהכול לטובה, כל אחד היה עושה את זה.

שאול יהלום: כאשר מפטרים עובדת, שהיא עוד עובדת מצטיינת, והיא בוודאי יכולה להראות את התעודה, עובד זה לא חפץ.

אריאלה פדן: אני מסכימה אתך.

שאול יהלום: צריך להיות תיק אישי לכל עובד וצריכה להיות תכתובת ואזהרה לעובד שלא מרוצים מעבודתו.

שאול יהלום: לומר: גברתי, היום בשעה 3 נתפסת מדברת בפלאפון, היום בשעה 4 איחרת, היום בשעה 5 עשית כך וכך, דעי לך שאם העניין יחזור על עצמו לא תוכלי להמשיך בעבודתך.

שאול יהלום: אם הייתם פותחים כאן תיק ומראים שבחצי השנה האחרונה היא קיבלה שלושה מכתבי אזהרה אז אני בטוח שהיינו אומרים: היא לא פוטרה בגלל שדיברה בשפה הערבית.

שאול יהלום: אבל ברגע שאין לכם תכתובת, ואומר אדם שאחראי על 6 סניפים – אפשר לחשוב, זה לא ניו-יורק פה, בסך הכול 6 סניפים, הוא אחראי על אזור, על כך וכך עשרות עובדים – שהוא לא שולח מכתבים, הכול אצלו בקשר עם מנהלי הסניפים, ומנהל הסניף לא נמצא כאן, אתם לא מביאים אותו אפילו – את לא צריכה להתפרץ לדבריי.

אריאלה פדן: לא, כי אתה מתפרץ לדלת פתוחה.

אריאלה פדן: אתה מטיף לי על משהו שהוא ברור ומובן מאליו.

אריאלה פדן: אתה אומר לי שלא צריך להתייחס אל העובד כאל חפץ.

אריאלה פדן: בוודאי שלא.

שאול יהלום: אז אני רוצה לראות את התיק של העובדת.

שאול יהלום: איפה התכתובת?

אריאלה פדן: יש תצהיר ממנהל הסניף שאני יכולה לתת לכם אותו.

שאול יהלום: אני יכול לראות את התיק של העובדת?

אריאלה פדן: אין לנו תיקים לכל העובדים.

אריאלה פדן: הכול נמצא במחשב, לא צריך להיות תיק נפרד.

שאול יהלום: תוציאי לי את התכתובת מהמחשב, שאנחנו נראה שהזהרתם אותה.

קריאה: אין בעיה לאלתר עכשיו תיק.

אריאלה פדן: לכל עובד נרשמת כל הערה משמעותית חריגה - - -

שאול יהלום: הערה שמביאה עד כדי פיטורים?

אריאלה פדן: זה בוודאי.

אריאלה פדן: הרי היא ידעה, זה לא נפל עליה משמים.

אריאלה פדן: היא הוזהרה.

שאול יהלום: מה זה משנה?

שאול יהלום: עלי זה נפל מהשמים.

שאול יהלום: גברת פדן, אנחנו דנים במקרה שאירע.

שאול יהלום: אני מקבל את ההצהרה שלכם, וזה יפה מאוד, שאתם לא תפטרו עובד בשל השפה שהוא מדבר בה, זה נקודה אחת.

שאול יהלום: נקודה שנייה, לא השתכנענו כאן על מה היו פיטוריה של גברת עביר זינאתי.

שאול יהלום: כדי לפטר אדם אחרי תקופה מסוימת – אם זה היה אחרי חודש אני לא הייתי מעיר אבל היא כבר עובדת למעלה משנתיים, ועוד היתה עובדת מצטיינת – לא מפטרים אדם בחברה אנושית ומוסרית בלי אזהרה בכתב, לפחות אזהרה אחת בכתב אם לא יותר.

שאול יהלום: אם היית מציגה כאן מכתב אזהרה שנשלח לפני 3-4 חודשים אז כולנו היינו מבינים ואולי היא לא היתה מופיעה כאן.

שאול יהלום: אני אומר לך, כך צריך להתנהג בחברה מתוקנת, ואתם רוצים להיות חברה מתוקנת.

שאול יהלום: לא חשוב לכם רק שהצ'יפס יהיה דק, נכון?

שאול יהלום: שהצ'יפס יהיה דק – על זה שיגעתם את כל העולם.

שאול יהלום: אז יחד עם זה שהצ'יפס יהיה דק תחשבו גם שהאדם צריך להיות בן אדם ולהתנהג בצורה אנושית אל בני אדם.

שאול יהלום: אני קובע – אני קובע את זה כהחלטה של הוועדה – שלפטר עובדים ללא אזהרה בכתב, מי שעובד מעל שנה – והיא עובדת כבר מעל שנתיים – זה מעשה לא מוסרי ולא אנושי.

שאול יהלום: אני תובע ממשרד התעשייה, המסחר והתעסוקה לבדוק את הנושא הזה.

שאול יהלום: מאחר ואין כאן מסמכים בכתב---

אריאלה פדן: אבל אין חוק שאומר שצריך לקבל מכתב פיטורים.

אריאלה פדן: זה צריך לעבור חקיקה.

אריאלה פדן: דרך אגב, אישית אני בהחלט תומכת בזה.

וילמה מאור: אז תעשי את זה.

שאול יהלום: לכן אמרתי שזה בלתי מוסרי, לא אמרתי שזה בלתי חוקי.

אריאלה פדן: אני לא יודעת אם זה בלתי מוסרי.

שאול יהלום: גברתי היקרה, כשאת תהיי חברת כנסת ותשבי כאן אז את תקבעי.

שאול יהלום: אני לא קובע את מוסר העולם, אני קובע את החלטות הוועדה.

שאול יהלום: לפי חוות דעתי, שהיא חוות דעת הוועדה, לפטר עובד זה לא מוסרי אם לא מודיעים לו מראש בכתב.

שאול יהלום: לכן אני תובע מכם ואני תובע ממשרד התעשייה, המסחר והתעסוקה – זה לא חייב להיות חוק, זה חייב להיות נוהל עבודה, זה חייב להיות המינימום.

חאזם נטשה: אם זה יהיה נוהל אנחנו ניישם אותו.

נועה וגנר: אני רוצה לציין שחוק שוויון ההזדמנויות קובע שאמנם בתובענה, אם העובדת היתה פונה לבית-הדין בתביעה אזרחית, אם היא היתה מוכיחה שהיא עובדת טובה ועונה על כל הכישורים נטל ההוכחה להוכיח שלא היתה כאן אפליה היה מוטל על המעביד.

נועה וגנר: זה לא קיים כך בהוראה הפלילית.

נועה וגנר: למעשה אין היום חוק שקובע את דרכי הפיטורים של עובד.

נועה וגנר: אני חושבת שאי אפשר לקבוע נוהל מחייב במערכת של נסיבות שונות מאוד זו מזו.

נועה וגנר: בסך הכול הפיטורים יכולים להיעשות בדרכים שונות, תלוי בנסיבות.

שאול יהלום: את לא מקבלת שמי שעובדת במקום מסוים שנתיים ועומדים לפטר אותה בגלל התנהגות לא ראויה, בפרט שהיא היתה עובדת מצטיינת, צריך לכתוב לה את זה?

נועה וגנר: כל מקום בהתאם לנסיבותיו.

נועה וגנר: אני לא חושבת שהודעה בכתב חייבת להיות תנאי בכל מקרה ומקרה או שאני יכולה להגיד שבכל מקרה שאין הודעה בכתב תמיד אני אניח שהפיטורים היו שלא בתום-לב או לא ראויים.

נועה וגנר: מה גם שזה לא נושא שאנחנו אוכפים אותו בדרך כלל, אלא אם כן הוא בא במסגרת הנושא של שוויון הזדמנויות בעבודה.

נועה וגנר: אני מנסה להסביר שמשרד התעשייה, המסחר והתעסוקה לא מתערב במקרה כזה כי אין הוראה פלילית שאוסרת פיטורים באופן כזה.

שאול יהלום: לא פלילי.

שאול יהלום: אנושי.

שאול יהלום: קודם כול תכפו שאנשים יתנהגו בצורה אנושית, עד שאת מגיעה לצד הפלילי.

נועה וגנר: אין לנו סמכות, אין לנו הוראות חוק פליליות.

אניטה יצחק: יש דברים שהוסמכנו לעשות ויש דברים שלא הוסמכנו לעשות.

אניטה יצחק: אנחנו לא הוסמכנו לעשות את זה.

טלב אלסאנע: איך תהיה לכם בקרה על הליך הפיטורים, שהפיטורים לא ייעשו באופן שרירותי, אם אתם לא דורשים מכל מסגרת שהיא שיהיה נוהל, שאם מאשימים עובד שהפר כלל משמעת, שהוא התחיל להתחצף למנהלים, שתהיה לו אפשרות להסביר מה אירע?

טלב אלסאנע: אחת הטענות כלפיה היתה שהיא יצאה מהעבודה.

טלב אלסאנע: יכול להיות שהיא יצאה מהעבודה בגלל שאמא שלה היתה מאושפזת.

טלב אלסאנע: כאשר אתה מאשים עובד הדבר הבסיסי הוא להגיד לו במה הוא מואשם כדי שהוא יוכל להתגונן ולתת לו אפשרות להשיב על הטענות.

טלב אלסאנע: במקרה הזה אין לנו הוכחות שהטענות נכונות, אין הוכחות שניתנה לה הזדמנות להסביר מה קרה.

נועה וגנר: אבל הדברים האלה מתבררים בחקירה.

נועה וגנר: הרי מתנהלת חקירה בעניין ונשמעות עדויות של הגורמים הרלוונטיים.

טלב אלסאנע: אני מצטרף לדברי היושב-ראש.

טלב אלסאנע: לדעתי זה חל במקרה שלפנינו.

טלב אלסאנע: אבל בכל מקרה, אם אנחנו רוצים להגן על עובדים – יכול להיות שהמעסיק הזה הוא מצוין אבל יש מעסיקים רעים אחרים.

טלב אלסאנע: איך אנחנו יכולים להבטיח דבר אלמנטרי ובסיסי, שהעובדים לא יהיו נתונים להתעללות ולהתנכלות של המעביד שלהם, אם לא נדרוש דבר בסיסי כזה?

אניטה יצחק: זה מה שאנחנו עושים.

ג'ודי וסרמן: אדוני היושב-ראש, הנושא הזה הועבר לוועדה כמובן בעקבות המקרה הפרטני שאירע אבל לא כדי לדון במקרה הפרטני אלא כדי לדון בתופעה שקורית ואולי חלילה היא תופעה כללית.

ג'ודי וסרמן: לכן אני חושבת שלא ראוי שהוועדה תיכנס לפרטי המקרה מעבר לנדרש כדי לנהל את הדיון, אם היא כן איחרה או לא איחרה, כן דיברה בפלאפון או לא, כן דיברה עם אמא שלה או לא וכולי, אלא על הנושא העקרוני.

ג'ודי וסרמן: אני חושבת שהנושא העקרוני הובהר הבהר היטב, גם שלפי חוק שוויון הזדמנויות בעבודה יש איסור אפליה מחמת גזע או לאום.

ג'ודי וסרמן: הנושא הזה נמצא בחקירה ואני מניחה שמשרד התעשייה, המסחר והתעסוקה יסיים את החקירה בהקדם ויבדוק את העובדות, ואם יהיה צורך הן ייבדקו בבית-משפט אחר-כך.

ג'ודי וסרמן: תיעשה חקירה בדיוק במקרה הפרטני, מה היא כן עשתה או לא עשתה, כן אמרה או לא אמרה וכולי, וזה לא המקום.

ג'ודי וסרמן: ברשות אדוני היושב-ראש, אני רוצה לצטט אמרה של בית-המשפט העליון שמתייחסת לאפליה.

ג'ודי וסרמן: בית-המשפט קובע שיש דרגות שונות של אפליות.

ג'ודי וסרמן: בית-המשפט אומר: "כל אפליה פסולה היא אך בין האפליות עצמן יש דרגות שונות.

ג'ודי וסרמן: חריפותה של האפליה נגזרת מחומרת הפגיעה בעיקרון השוויון.

ג'ודי וסרמן: כך למשל אנחנו רואים בחומרה יתרה אפליה על בסיס גזע, דת, לאום, לשון, עדה וגיל.

ג'ודי וסרמן: ביסודן של האפליות האלה עומד ייחוס מעמד נחות, מעמד שהוא פועל יוצא ממהותו הנחותה כביכול.

ג'ודי וסרמן: בית-המשפט רואה בחומרה רבה אפליה זאת שהיא פסולה כמו אפליות אחרות שהן פסולות".

ג'ודי וסרמן: אני חושבת שגם הוועדה אמרה את זה בצורה מפורשת.

ג'ודי וסרמן: אפליה מחמת לשון – היא אמנם לא צוינה במפורש בחוק שוויון הזדמנויות בעבודה אבל היא כן צוינה על-ידי בית-המשפט העליון, שגם אפליה של לשון היא אפליה אסורה.

ג'ודי וסרמן: גם החוק וגם בית-המשפט מדברים על אפליה מחמת גזע ולשון שאין ספק שהיא אפליה אסורה.

שאול יהלום: יבוא עכשיו החוקר של משרד התעשייה, המסחר והתעסוקה וישאל את גברת עביר זינאתי מדוע היא פוטרה.

שאול יהלום: היא תגיד שהיא פוטרה בשל השימוש בשפה הערבית ותציג בפניו את הסעיף בהחלטת בית-המשפט העליון.

שאול יהלום: יבוא החוקר לגברת פדן או למר נטשה והם יגידו לו: מה פתאום, היא פוטרה בשל התרשלות בעבודה.

שאול יהלום: היה נראה לי, לפחות מבחינה מוסרית, שזאת תביעה לגיטימית שתהיינה אסמכתאות כדי שאפשר יהיה להוכיח.

שאול יהלום: אילו כלים נותנת מערכת דיני העבודה בישראל לחוקר במשרד התעשייה, המסחר והתעסוקה או לבית-הדין לעבודה כדי שהם יוכלו לברר האם היתה כאן התרשלות, האם היו כאן פיטורים שרירותיים, האם היו כאן פיטורים שעוברים על חוק שוויון הזדמנויות?

טלב אלסאנע: בנוסף, האם הם חתומים על הסכמים קיבוציים או הסכמים שהורחבו על-פי צו הרחבה כלשהו?

ג'ודי וסרמן: לא בדקתי את הנושא הפרטני הזה.

ג'ודי וסרמן: אדוני, כשתיק מגיע לבית-הדין לעבודה, בית-הדין מקבל את כל הראיות שכל אחד מן הצדדים הציג בפניו, המעביד והעובד.

ג'ודי וסרמן: יכול להיות שיש ראיות בעל-פה, יכול להיות שיש ראיות בכתב.

ג'ודי וסרמן: הוא יכול להביא את העובד שעבד אותו, את מי שמכיר אותו, המעביד בוודאי יביא את ההוראות אם קיימות, את אחראי המשמרות וכולי.

ג'ודי וסרמן: אין כללים ברורים שחייבים להביא ראיות בכתב או עדויות בעל-פה וכולי.

ג'ודי וסרמן: כל אחד יכול להיעזר בכל הראיות העומדות לרשותו ובית-המשפט ישקול אותן.

ג'ודי וסרמן: היה ובית-המשפט לא ישתכנע ואין מספיק ראיות, בית-המשפט ייקבע שלא הוכחה עבירה.

ג'ודי וסרמן: כמובן, אדוני, שאם יהיו תיק מסודר וראיות בכתב ומכתבים יהיה הרבה יותר קל.

שאול יהלום: זה אם יש מסמכים, ואמרתי שמבחינה מוסרית זה חייב להיות.

שאול יהלום: אבל עכשיו אנחנו אומרים שזה לא חוק ואפשר לחייב רק במה שהחוק קובע.

שאול יהלום: אני שואל אותך, כמו שכאשר בית-המשפט מזמין מישהו ההזמנה חייבת להיות בדואר רשום, הרי בדברים מסוימים שאני מכיר חוקי מדינת ישראל או הנהלים או התקנונים כן קובעים חובה למסור דברים בכתב.

ג'ודי וסרמן: יש דברים, אבל אדוני, לא ניכנס לדיני ראיות – עדות שמיעה לא, עדות ראשית כן וכדומה.

ג'ודי וסרמן: בית-המשפט פוסק בהתאם לדיני הראיות.

שאול יהלום: אומרת חברת "מקדונלדס": אני מעסיקה 3,000 עובדים ואין לי תיקים אישיים.

ג'ודי וסרמן: אם נטל ההוכחה עליה אז יש להניח שיהיה לה קשה מאוד להוכיח.

שאול יהלום: מה, כל עובד שיפוטר יבוא לבית-הדין או יבוא למשרד התעשייה, המסחר והתעסוקה?

שאול יהלום: צריך שיהיו איזה נהלים מינימליים בדיני העבודה.

ג'ודי וסרמן: צריך לחשוב על זה, אדוני.

ג'ודי וסרמן: כרגע הנושא פתוח, כל אחד מביא את הראיות שיש בידו.

אמל זיאדה: אני מייצגת את מרכז "מוסאווא" שגברת עביר זינאתי פנתה אליו ואני שמחה שהנושא הזה הגיע לכאן.

שאול יהלום: אתם פניתם למשרד התעשייה, המסחר והתעסוקה?

אמל זיאדה: אנחנו פנינו לחברה עצמה.

נועה יוצר: החקירה של משרד התעשייה, המסחר והתעסוקה היתה יוזמה בעקבות הכתבה בעיתון.

אמל זיאדה: בעקבות מכתב ששלח עו"ד פואד עאזר, היועץ המשפטי של "מוסאווא", לחברת "מקדונלדס" הם ענו לו שיש הנחיה: "ההנחיה ידועה לכל עובדי הרשת, כי עובדי המסעדות ידברו ביניהם ועם לקוחות רק בשפה העברית".

אמל זיאדה: אותנו מדאיגה ההנחיה הזאת שיכולה להוות עילה לפיטורים, הנחיה שאסור לעובד לדבר בשפה שלו.

אמל זיאדה: על המכתב חתומה גברת טלילה יודפת, סמנכ"ל משאבי אנוש בחברת "מקדונלדס".

אמל זיאדה: באסמכתה אחרת, שהיא לא משפטית אמנם, מר חאזם נטשה התראיין בכתבה בעיתון "מעריב" בנושא הזה כמה ימים אחרי הפיטורים.

אמל זיאדה: הוא מציין שם שגברת עביר זינאתי דיברה בערבית אל העובדים במטבח בניגוד להוראות: "היו עוד עובדים שפיטרתי כי הם דיברו בשפת תקשורת שאינה עולה בקנה אחד עם תקנון המשמעת, גם דוברי רוסית וגם דוברי ערבית".

אמל זיאדה: אותנו מדאיג העניין הזה, ששפה הופכת להיות עילה לפיטורים, עצם זה שאתה מדבר בה הופך להיות עילה לפיטורים.

אמל זיאדה: העניין הזה לפי דעתי צריך להיות נדון בצורה הרבה יותר מעמיקה כי זה מדאיג מאוד.

שאול יהלום: אני מבקש לראות את המכתב שהעורך-דין שלח.

שאול יהלום: בתשובה לעו"ד פואד עאזר, היועץ המשפטי של ארגון "מוסאווא", כותבת גברת טלילה יודפת, סמנכ"ל משאבי אנוש בחברת "מקדונלדס" כדלקמן: "קיבלתי את מכתבך מיום 19.1.2004 בעניינה של גברת עביר זינאתי.

שאול יהלום: ביררתי את העובדות והריני להשיבך כדלקמן: הופתעתי לקרוא במכתבך טענה כאילו הרושם שהתקבל הוא כי התנהלות עובדים מסוימים בחברה נגועה בגזענות או באפליה.

שאול יהלום: זאת לאור העובדה כי לא רק ש"מקדונלדס" אינה פועלת כאמור אלא שהיא חרתה על דגלה, והיא אף ידועה בהתנהגותה השוויונית שאינה מבחינה בין אדם לאדם על רקע הבדלי דת, גזע או מין.

שאול יהלום: לא נחטא לאמת אם נאמר כי שמה של החברה הולך לפניה בעניין זה.

שאול יהלום: החברה אינה מתהדרת במילים יפות אלא אף מיישמת אותם הלכה למעשה.

שאול יהלום: בד בבד, והדברים אינם עומדים בסתירה, ישנה הנחיה הידועה לכל עובדי הרשת, כי עובדי המסעדות ידברו, ביניהם ועם לקוחות, רק בשפה העברית.

שאול יהלום: " גברת פדן, את אמרת לי שעם לקוחות אפשר לדבר בכל שפה שהלקוח דובר בה.

אריאלה פדן: נכון.

אריאלה פדן: זה נראה רע מאוד.

אריאלה פדן: אתם מחפשים את המטבע מתחת לפנס.

שאול יהלום: "זאת כדי למנוע אי-נוחות מצד לקוחות ועובדים הדוברים ברובם בשפה העברית.

שאול יהלום: כהערת אגב אציין כי נוהל זה נהוג ומקובל במקומות ובארגונים רבים.

שאול יהלום: "

אמל זיאדה: שזה קטסטרופלי כשלעצמו.

שאול יהלום: זה לא מה שאת אמרת, גברת פדן.

שאול יהלום: כאן הצהרת לוועדה אחרת.

אריאלה פדן: נכון.

אריאלה פדן: ההצהרה שלי בעינה עומדת.

שאול יהלום: אז עוד מעט יפטרו את גברת טלילה יודפת.

שאול יהלום: "אשר לנסיבות סיום העסקתה של הגברת זינאתי בחברה – אלה ידועות לה והן נמסרו לה בצורה ברורה, כך שנדמה שאין עוד צורך לשוב ולדון בעניין.

שאול יהלום: אף מפאת השמירה על כבודה ופרטיותה של הגברת זינאתי אין אנו מוצאים לנכון לפרט את נסיבות פיטוריה במכתב זה.

שאול יהלום: דומה כי בצר לה בחרה העובדת להציג בפניכם את הדברים כפי שהם עולים ממכתבכם.

שאול יהלום: אולם, ולמען הסר כל ספק, נבהיר כי הגברת זינאתי פוטרה בשל התנהגותה, אשר חרגה מכללי העבודה ברשת, ואין לפיטוריה דבר וחצי דבר עם השימוש בשפה הערבית.

שאול יהלום: אני מקווה שכעת יש בידיך את התמונה המלאה ואשמח להשיב לך על כל שאלה נוספת שתתעורר".

אמל זיאדה: אני רוצה לציין כאן עוד דבר אחד.

אמל זיאדה: בעקבות הכתבה שפורסמה ב"מעריב" הסתבר שיש עוד מקרים כאלה, לאו דווקא ב"מקדונלדס" אבל זה קיים.

אמל זיאדה: מסתבר שעובדים ערבים לא מודעים לזכויות שלהם, שהם צריכים לעקוב אחרי הנושא, לגשת, לפנות ולתבוע.

אמל זיאדה: אני מציינת את גברת עביר זינאתי לטובה כי זה דורש אומץ.

אמל זיאדה: יש לנו עוד מקרה של בחור אחר שבעצם מפחד לדבר.

שאול יהלום: מה יש לה לפחד?

שאול יהלום: היא הרי כבר פוטרה.

אמל זיאדה: מדובר כאן בחברה שמסתבר שהיא מחונכת על כך שלא בכל דבר אפשר להתנגח עם הממסד.

אמל זיאדה: לא כל יום אתה רואה בחורה צעירה שפונה ופועלת כדי לשמור על הזכויות שלה.

שאול יהלום: מה שאמרה גברת פדן – לא במכתב, המכתב סותר – הוא שמותר לדבר בערבית.

שאול יהלום: היא אמרה שזה שטויות, את ה"מרחבה" וכל הדברים האלה מותר להגיד.

שאול יהלום: ויותר מזה, היא אמרה שאת בוודאי יכולה לדבר עם הלקוח בערבית.

שאול יהלום: אחר-כך היא אמרה, מאחר ובמטבח רצות הוראות ואסור שתהיה טעות לכן נקבעה שפה אחת, שזה קוד עבודה.

שאול יהלום: היא אמרה שאת יכולה להגיד לחברתך "מרחבה" ושאם לקוח מדבר איתך בערבית עני לו בערבית.

שאול יהלום: אלא היא אומרת, במטבח קבענו קוד כדי שכל אחד מהעובדים יידע מה לעשות כשהוא שומע את ההזמנות.

שאול יהלום: זה לא נורא.

שאול יהלום: האם את מתנגדת גם לזה, שבקוד המקצועי בתוך המטבח הם קובעים שפה אחת?

שאול יהלום: זה בסדר.

שאול יהלום: אבל במכתב הזה כתוב שבעצם אסור לדבר בערבית גם עם לקוחות.

שאול יהלום: יש כאן סתירה.

אמל זיאדה: זה שיש לנו כאן כמה גרסאות, זה בעייתי כשלעצמו.

אמל זיאדה: אבל קיים כאן עניין שמעלה סברות שונות ואפשר ללכת איתו רחוק.

אמל זיאדה: העניין שאסור לך לדבר בשפה שלך הוא בעייתי כשלעצמו.

אמל זיאדה: אז הם יבואו ויגידו שמותר להגיד "מרחבה" אבל אסור להגיד "שניים בצל" בערבית.

אמל זיאדה: אי אפשר לשים כאן את הקו האדום.

אמל זיאדה: הקביעה הזאת היא בעייתית.

שאול יהלום: זה לא נכון, תסלחי לי מאוד.

טלב אלסאנע: מה שכתוב במסמך הוא חמור כשלעצמו.

שאול יהלום: ניקח למשל טייסים, אומרים להם שיש שפה מיוחדת כדי שלא יהיו טעויות, ורופאים מדברים בכלל בלטינית כדי שלא תביני שום דבר ממה שהם אומרים.

שאול יהלום: את לא יכולה להגיד להם שלא לקבוע קוד פנימי.

שאול יהלום: זה קוד מקצועי, והם יכלו לקבוע כל שפה.

שאול יהלום: לא על זה הוויכוח.

שאול יהלום: הוויכוח הוא למה היא פוטרה.

שאול יהלום: אני לא יודע.

שאול יהלום: ואם היא אמרה איזה מילה לחבר שלה ויצאו לה שתי מילים מהפה בערבית אפילו במטבח, לא על זה מפטרים.

חאזם נטשה: לא על זה פיטרו אותה.

חאזם נטשה: אדוני היושב-ראש, אני לא שמח כשאני מפטר עובדים אבל לעתים אנחנו נאלצים לעשות את זה.

חאזם נטשה: להיפך, הייתי רוצה שהיא תמשיך לעבוד ותקבל עוד תואר "עובדת מצטיינת".

חאזם נטשה: אצלנו כל עובד במהלך השנה יכול לקבל 5 תעודות הצטיינות.

חאזם נטשה: עובד רבעון – 3 פעמים, עובד חצי-שנתי – פעמיים, ועובד שנתי – פעם אחת.

שאול יהלום: אבל הוא צריך להתאמץ בשביל זה.

חאזם נטשה: הוא צריך להתאמץ.

חאזם נטשה: אני עובד בחברה 8 שנים ומעולם לא קיבלתי הנחיה ולא פיטרתי עובד בשל כך שהוא דיבר בשפה שאיננה עברית.

שאול יהלום: סיפרת לא רק שאתה עובד 8 שנים אלא שגם מעריכים אותך ואתה מתקדם.

שאול יהלום: נכון?

חאזם נטשה: אני שמח על כך, כן.

שאול יהלום: כל הכבוד.

שאול יהלום: עכשיו אני שואל אותך, תאר לך שמחר מפטרים אותך חס וחלילה, לא בשל צמצומי עובדים, לא בשל כך שפתאום סגרו 3 סניפים, לא בשל כך שהחליטו להוריד את מספר המפקחים ולעשות רה-אורגניזציה אלא בטענה שאתה לא יעיל או מתרשל.

שאול יהלום: לא יכול להיות, הרי אדם לא משנה את אופיו, ככל הידוע לי היא הרי לא התחילה לעשן סמים או משהו כזה.

חאזם נטשה: יש שחיקה בעבודה, כמו בכל מקום.

שאול יהלום: בדרך כלל עובד טוב הוא עובד טוב, ועובד רע הוא עובד רע.

שאול יהלום: אז יכול להיות שהיא השתנתה.

שאול יהלום: יש גם חברי כנסת שהשתנו.

שאול יהלום: אבל צריך לכתוב את זה לעובדים.

טלב אלסאנע: אדוני היושב-ראש, אני חושב שבסיכום הדיון הוועדה צריכה להתייחס לשתי סוגיות.

טלב אלסאנע: הסוגייה הראשונה היא ההנחיה שמופיעה כאן במכתב, שאני רואה אותו לראשונה, שעובדי המסעדות ידברו ביניהם ועם הלקוחות רק בעברית.

אריאלה פדן: זאת לא ההנחיה, אני מצטערת.

טלב אלסאנע: אם אתם מסכימים שזה לא מקובל, מצוין.

טלב אלסאנע: ההנחייה הזאת לא מקובלת על הוועדה בשום פנים ואופן.

שאול יהלום: גברת פדן, מה זאת אומרת שזאת לא ההנחיה?

שאול יהלום: יש לכם בעיה בתקשורת ביניכם.

שאול יהלום: כותבת כאן סמנכ"ל למשאבי אנוש שזאת ההנחיה.

אריאלה פדן: אנחנו לא דנים עכשיו בבעיות תקשורת ב"מקדונלדס".

אריאלה פדן: ההנחיה היחידה היא שהשפה המקצועית המדוברת בסניפי "מקדונלדס" היא עברית.

טלב אלסאנע: גברת פדן, אם את מסכימה עם הוועדה, מה טוב.

טלב אלסאנע: אם את חושבת שההנחיה הזאת היא לא נאותה ולא ראויה ולא נכונה ולא מקובלת אז את מצטרפת לסיכום שלנו.

טלב אלסאנע: הדבר השני, אתם מתייחסים במכתב הזה להליכי משמעת.

טלב אלסאנע: לא יכול להיות שיהיו הליכי משמעת ללא קיום דיוני משמעת.

טלב אלסאנע: זאת אומרת, אם אתה אומר למישהו שהוא הפר את תקנון המשמעת, אם יש תקנון משמעת חייבים להיות גם הליכי משמעת.

טלב אלסאנע: לא יכול להיות שאדם הפר את התקנון אבל לא ניתנה לו הזדמנות להשיב.

טלב אלסאנע: אז אם יש תקנון משמעת צריך שיהיה גם הליך מסודר לפיטורים, למשל לשלוח מכתבי התרעה, לקיים בירור.

טלב אלסאנע: לפיכך מה שכתוב במסמך סותר את מה שנעשה בפועל.

שאול יהלום: אני מתנצל בפני חבר הכנסת זחאלקה שלא יוכל לדבר כעת.

שאול יהלום: אנחנו שמענו הרבה עובדות ואתה לא היית כאן לשמוע את הדברים.

שאול יהלום: אני מגיע לסיכום הדיון.

שאול יהלום: ועדת העבודה, הרווחה והבריאות דנה על-פי החלטת הנשיאות במקרה פיטוריה של עובדת "מקדונלדס" ברמלה, גברת עביר זינאתי, בגלל שדיברה בערבית ולהלן סיכומיה: חוק שוויון הזדמנויות בעבודה אוסר אפליה מחמת גזע או לאום.

שאול יהלום: בנוסף, בית-המשפט העליון קבע כי הוא רואה בחומרה יתרה אפליה על בסיס גזע, דת, לאום, לשון, עדה או גיל.

שאול יהלום: הוועדה קוראת לכלל המעסיקים, ובכללם לחברת "מקדונלדס" לנהוג בהתאם להוראות הדין, וכמובן לא להפלות עובדים מחמת גזע, לאום או לשון.

שאול יהלום: הוועדה קוראת למחלקת שוויון הזדמנויות במשרד התעשייה, המסחר והתעסוקה לוודא שהדבר הזה נעשה.

שאול יהלום: נושא הפיטורים של גברת עביר זינאתי נמצא בחקירה במשרד התעשייה, המסחר והתעסוקה והוועדה לא תתייחס לעובדות הפרטניות שעלו במהלך הישיבה.

שאול יהלום: יחד עם זאת, אני רוצה להעיר בסיכום שלוש הערות.

שאול יהלום: הערה ראשונה, הוועדה רשמה לפניה כי נחשפה סתירה בין הצהרתה לוועדה של הגברת אריאלה פדן, סגן יושב-ראש הנהלת "מקדונלדס" בישראל, שהצהירה בפני הוועדה שאין שום איסור, ואף הדבר מומלץ כי העובדים ידברו עם לקוחות בשפה המובנת להם, ללא הגבלה.

שאול יהלום: לעומת זה, במכתב ששלחה גברת טלילה יודפת, סמנכ"ל משאבי אנוש של "מקדונלדס", אל עו"ד פואד עאזר מארגון "מוסאווא" ביום 27 בינואר 2004 נאמר כדלקמן: "ישנה הנחיה הידועה לכל עובדי הרשת כי עובדי המסעדות ידברו ביניהם ועם הלקוחות" – אני מדגיש, כולל הלקוחות – "רק בשפה העברית, זאת כדי למנוע אי-נוחות מצד לקוחות ועובדים הדוברים ברובם בשפה העברית".

שאול יהלום: סתירה זאת נותנת לוועדה את הספק הסביר, שייתכן והבלבול הזה הביא לכך שעל פניו ולכאורה ובלי לחקור את העובדות, יש דברים בגו, וגברת עביר זינאתי אכן פוטרה משום שעברה על ההנחיות הכלולות במכתבה של גברת טלילה יודפת.

שאול יהלום: אי לכך, הוועדה קוראת לחברת "מקדונלדס" לקבל את העובדת בחזרה לעבודה.

אריאלה פדן: העובדת רוצה לחזור לעבודה?

אריאלה פדן: היא לא מערערת על פיטוריה בכלל.

שאול יהלום: עוד התברר, כי חברת "מקדונלדס", שהיא חברה המעסיקה כ-3,000 עובדים, על-פי הצהרת הגברת פדן ומר חאזם נטשה, אינה מנהלת תיק אישי.

אריאלה פדן: זה לא נכון.

אריאלה פדן: אתה מכניס דברים לפי.

אריאלה פדן: אמרתי לך שאצלנו הכול נמצא במחשב.

אריאלה פדן: שאלת אותי למה לא הבאתי תיק – כי אין לנו תיקים.

אריאלה פדן: אתה מכניס לפי הצהרה שלא היתה ולא נבראה.

שאול יהלום: בסדר.

שאול יהלום: כך הבנתי.

שאול יהלום: אני מוחק את המשפט האחרון.

שאול יהלום: לכן את יושבת כאן.

שאול יהלום: אחרי המילים "3,000 עובדים" יבוא: לדעת הוועדה מן הראוי שפיטורי עובד, ובוודאי עובד ותיק העובד מספר שנים, כגון במקרה של הגברת עביר זינאתי, לא ייעשו ללא אזהרה מוקדמת בכתב.

שאול יהלום: לא הוגש בפנינו שום מסמך בכתב, ונאמר כי החברה אינה נוהגת כך.

אריאלה פדן: האזהרה לעובדים היא בעל-פה.

מהא אלנקיב: גם הפיטורים היו בעל-פה.

שאול יהלום: לדעת הוועדה מן הראוי, מבחינה מוסרית ואנושית ומבחינת יחסי עבודה, שדברים כאלה ייעשו בכתב, הן על מנת להבהיר לעובד את חומרת מעשיו כדי שיתקן אותם והן על מנת למנוע ויכוחים ולזות-שפתיים על סיבת הפיטורים, אם היו כאלה.

שאול יהלום: הוועדה קוראת לחברת "מקדונלדס" לתקן את העניין ולפעול בהתאם לערכים אלו.

אמל זיאדה: מה לגבי ההנחיה של גברת טלילה יודפת?

אמל זיאדה: היא לא צריכה להיבדק?

טלב אלסאנע: יש סתירה בין שני הדברים.

טלב אלסאנע: הסיכום ברור.

נועה וגנר: אני מבקשת לצאת בקריאה לעובדים להגיש תלונה במקרים האלה.

שאול יהלום: על זה תפרסמי מודעה.

נועה וגנר: חשבנו להיעזר בסיכום של הוועדה.